b'\n_START_ARTICLE_\nWolfgang Hoppe\n_START_SECTION_\nUra\n_START_PARAGRAPH_\nHoppe syntyi urheilulliseen perheeseen: h\xc3\xa4nen is\xc3\xa4ns\xc3\xa4 Werner ja veljens\xc3\xa4 Heinz voittivat kumpikin useita kertoja It\xc3\xa4-Saksan mestaruuden motocrossissa. Wolfgang Hoppella itsell\xc3\xa4\xc3\xa4n, kuten monilla muillakin menestyneill\xc3\xa4 rattikelkkailijoilla, on vahva yleisurheilutausta. Vuonna 1976 h\xc3\xa4n saavutti juniorien It\xc3\xa4-Saksan mestaruuskilpailuissa hopeaa kymmenottelussa. Vuonna 1981 h\xc3\xa4n kouluttautui koneinsin\xc3\xb6\xc3\xb6riksi ja siirtyi rattikelkkailun pariin Raimund Berthgen valmennukseen ASK Vorw\xc3\xa4rts Oberhof -seuraan, aluksi jarrumieheksi, huomattuaan etteiv\xc3\xa4t lahjat riit\xc3\xa4 huipputasolle yleisurheilussa._NEWLINE_Rattikelkkailussa Hoppesta tuli er\xc3\xa4s lajinsa menestyneimmist\xc3\xa4 urheilijoista kautta aikain. H\xc3\xa4n voitti kaksi olympiakultaa, kuusi maailmanmestaruutta ja viisi euroopanmestaruutta sek\xc3\xa4 lukuisia himme\xc3\xa4mpi\xc3\xa4 mitaleita. H\xc3\xa4nen uransa ikimuistoisin hetki oli 1984 Sarajevon olympialaisissa, miss\xc3\xa4 h\xc3\xa4n voitti kapteenina kultamitalit sek\xc3\xa4 kahden ett\xc3\xa4 nelj\xc3\xa4n miehen kelkkailussa. H\xc3\xa4nen pitk\xc3\xa4aikaisimpia jarrumiehi\xc3\xa4\xc3\xa4n olivat Dietmar Schauerhammer ja Bogdan Musiol. Albervillen olympialaisissa 1992 h\xc3\xa4n toimi avajaisissa joukkueen lipunkantajana ensimm\xc3\xa4ist\xc3\xa4 kertaa Saksojen yhdistymisen j\xc3\xa4lkeen._NEWLINE_Hoppe lopetti uransa j\xc3\xa4\xc3\xa4ty\xc3\xa4\xc3\xa4n ulos Naganon olympialaisista 1998 ja siirtyi valmentajaksi.'